text: अभी पेट्रोल, डीजल, प्राकृतिक गैस, विमानों के ईंधन और कच्चे तेल को जीएसटी के बाहर रखा गया है। इनको जीएसटी में लाने की चौतरफा मांग हो रही है। भविष्य में प्राकृतिक गैस तथा विमान ईंधन को जीएसटी में शामिल कर भी लिया जाए, मगर पेट्रोल और डीजल को शायद ही इसमें शामिल किया जाएगा। इन पर कर की दर इतनी अधिक है कि वे जीएसटी की वर्तमान दर के ढांचे में नहीं आएंगे। इनके लिए एक नई उच्च दर लानी पड़ेगी। यदि ऐसा नहीं किया जाता है, तो फिर राजस्व का भारी घाटा होगा।